ГАГРА, нанҳәамза 19 — Sputnik, Саида Жьиԥҳа. Гьаргь Блаб ихьӡ зху, Пицундатәи абокс аклуб аҟны, Ингуштәыла аспорт аминистр Ахмед Котиев иԥсшьарамшқәа ирылагӡаны, аҭыԥантәи абоксиорцәа қәыԥшцәа рзы имҩаԥигеит аҟазатә-класс.
"Пицундатәи абокс аклуб аиҳабы Валери Арлан дысҩызоуижьҭеи акрааҵуеит. Убри аҟынтә, гәахәарыла исыдыскылеит, аԥсуа боксиорцәа қәыԥшцәа рзы аҟазатә-класс амҩаԥгара. Ахәыҷқәеи сареи ҟазшьала ҳаинааланы азыҟаҵарақәа мҩаԥаагеит. Сара иазгәасҭарц сҭахуп, Аԥсны ԥсабарала ишбеиоу еиԥш, аҟыбаҩ злоу аҿар рылагьы ишбеиоу", — ҳәа инаҵишьит аспорт аминистр.
Ахмед Котиев иажәақәа рыла, уажәшьҭарнахыс Аԥсныҟа даауанаҵы, ааԥхьара дазымԥшкәа ихала абокс аклуб ахь дышнеило.
Гьаргь Блаб ихьӡ зхыу абокс азы аклуб, акультуратә-гәабзиарачаԥарҭатә комплекс "Пицунда" ахыбраҟны иаартуижьҭеи ԥшьышықәса ҵуеит. Азыҟаҵаҩс дыҟоуп Гьаргь Блаб иԥа Виачеслав. Иахьа асекциахь иныҟәоит аиҵбыратәии аиҳабыратәии агәыԥқәа рахь 20-ҩык аспортсменцәа.
Пицундатәи абокс аклуб ааӡамҭацәа рзы иҳамҭа духеит, ВБО аверсиала абокс азы адунеи ачемпион иҟынтә аҟазатә-класс аиура.
Ингуштәыла аспорт аминистр аԥсуа боксиорцәа рҟынтә идикылеит агәаларшәагатә ҳамҭақәа.